CELEX: 32007R0868
Language: el
Date: 2007-07-23 00:00:00
Title: Κανονισμός (ΕΚ) αριθ. 868/2007 της Επιτροπής, της 23ης Ιουλίου 2007 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Miel de Galicia ή Mel de Galicia (ΠΓΕ)]

24.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 192/11
            
         
      ΚΑΝΟΝΙΣΜΌΣ (ΕΚ) αριθ. 868/2007 ΤΗΣ ΕΠΙΤΡΟΠΉΣ
   
   της 23ης Ιουλίου 2007
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Miel de Galicia ή Mel de Galicia (ΠΓΕ)]
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 5 τρίτο και τέταρτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 6 παράγραφος 2 και κατ' εφαρμογή του άρθρου 17 παράγραφος 2 του κανονισμού (ΕΚ) αριθ. 510/2006, η αίτηση της Ισπανίας για καταχώριση της ονομασίας «Miel de Galicia» ή «Mel de Galicia» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).
            
         
               (2)
            
            
               Η Γερμανία και η Ιταλία υπέβαλαν ένσταση κατά της καταχώρισης σύμφωνα με το άρθρο 7 παράγραφος 1 του κανονισμού (ΕΚ) αριθ. 510/2006. Η Γερμανία και η Ιταλία ανέφεραν στις ενστάσεις τους ότι δεν πληρούνταν οι προϋποθέσεις του άρθρου 2 του κανονισμού (ΕΚ) αριθ. 510/2006 και, ιδίως, ότι ο δεσμός μεταξύ του προϊόντος και της γεωγραφικής περιοχής δεν αποδεικνυόταν επαρκώς από νομική άποψη και, επομένως, δεν πληρούνταν οι απαιτήσεις του ορισμού της γεωγραφικής ένδειξης. Επιπλέον, κατά την άποψη της Γερμανίας, ορισμένα στοιχεία των προδιαγραφών ήταν δυνατόν να συνιστούν παράβαση της οδηγίας 2001/110/ΕΚ του Συμβουλίου, της 20ής Δεκεμβρίου 2001, για το μέλι (3), ιδίως όσον αφορά τη δυνατότητα προσθήκης ξηρών καρπών στο μέλι, η οποία, κατά τη Γερμανία, αντιβαίνει στον ορισμό του προϊόντος «μέλι» που περιέχεται στην οδηγία.
            
         
               (3)
            
            
               Με επιστολή της 16ης Νοεμβρίου 2005, η Επιτροπή καλούσε τα κράτη μέλη να επιζητήσουν συμφωνία μεταξύ τους με βάση τις εσωτερικές τους διαδικασίες.
            
         
               (4)
            
            
               Δεδομένου ότι δεν υπήρξε συμφωνία μεταξύ Ισπανίας, Γερμανίας και Ιταλίας εντός των προβλεπόμενων προθεσμιών, η Επιτροπή οφείλει να λάβει απόφαση σύμφωνα με τη διαδικασία του άρθρου 15 παράγραφος 2 του κανονισμού (ΕΚ) αριθ. 510/2006.
            
         
               (5)
            
            
               Κατόπιν των διαβουλεύσεων μεταξύ Ισπανίας, Γερμανίας και Ιταλίας, διευκρινίστηκαν ορισμένα σημεία των προδιαγραφών των οικείων ονομασιών. Όσον αφορά την περιγραφή του προϊόντος, το μέλι που περιέχει ξηρούς καρπούς απαλείφτηκε από τις προδιαγραφές. Εξάλλου, ο δεσμός μεταξύ του προϊόντος και της οριοθετημένης γεωγραφικής περιοχής προβλήθηκε, υπογραμμίζοντας τη φήμη που χαίρει το εν λόγω προϊόν και διευκρινίζοντας τα φυσικά χαρακτηριστικά της γεωγραφικής περιοχής που προσδίδουν στο εν λόγω προϊόν μια ιδιαιτερότητα, χάρη στην οποία διακρίνεται από το μέλι που παράγεται σε άλλες γεωγραφικές περιοχές.
            
         
               (6)
            
            
               Κατά τη γνώμη της Επιτροπής, η νέα έκδοση των προδιαγραφών ανταποκρίνεται πλήρως στις απαιτήσεις του κανονισμού (ΕΚ) αριθ. 510/2006.
            
         
               (7)
            
            
               Σύμφωνα με τα στοιχεία αυτά, η ονομασία πρέπει επομένως να καταχωριστεί στο «Μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων».
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής προστατευόμενων γεωγραφικών ενδείξεων και ονομασιών προέλευσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα Ι του παρόντος κανονισμού.
   Άρθρο 2
   Η σύνοψη με τα βασικά στοιχεία των προδιαγραφών παρατίθενται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιουλίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 93 της 31.3.2006, σ. 12. Κανονισμός όπως τροποποιήθηκε με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).
   
      (2)  ΕΕ C 30 της 5.2.2005, σ. 16 και ΕΕ C 139 της 14.6.2006, σ. 21.
   
      (3)  ΕΕ L 10 της 12.1.2002, σ. 47.
   
      ΠΑΡΑΡΤΗΜΑ I
      Γεωργικά προϊόντα προοριζόμενα για ανθρώπινη κατανάλωση τα οποία απαριθμούνται στο παράρτημα Ι της συνθήκης:
      
                  Κλάση 1.4.
               
               
                  
                     Λοιπά προϊόντα ζωικής προέλευσης: Μέλι
                  
               
            ΙΣΠΑΝΙΑ
      Miel de Galicia ή Mel de Galicia (ΠΓΕ).
   
   
      ΠΑΡΑΡΤΗΜΑ II
      ΣΥΝΟΨΗ
      
         Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων
      
      «MIEL DE GALICIA» ή «MEL DE GALICIA»
      αριθ. ΕΚ: ES/PGI/005/0278/19.2.2003
      ΠΟΠ ( ) ΠΓΕ ( X )
      Στην παρούσα σύνοψη παρατίθενται τα κύρια στοιχεία των προδιαγραφών του προϊόντος για ενημερωτικούς σκοπούς.
      
         
            1.
            Αρμόδια υπηρεσία του κράτους μέλους
      
      
                  Όνομα:
               
               
                  Subdirección General de Denominaciones de Calidad, Dirección General de Alimentación, Secretaría General de Alimentación del Ministerio de Agricultura, Pesca y Alimentación, España
               
            
                  Διεύθυνση:
               
               
                  Paseo Infanta Isabel, 1 Ε-28071-Madrid
               
            
                  Τηλ.
               
               
                  (34) 913 47 53 94
               
            
                  Φαξ
               
               
                  (34) 913 47 54 10
               
            
                  e-mail:
               
               
                  sgcaproagro@mapya.es
               
            
         
            2.
            Ομάδες
      
      
                  Όνομα:
               
               
                  Mieles Anta, SL
               
            
                  Διεύθυνση:
               
               
                  Ermita, 34 Polígono de A Grela-Bens. A Coruña
               
            
                  Τηλ.
               
               
                  —
               
            
                  Φαξ
               
               
                  —
               
            
                  e-mail:
               
               
                  —
               
            
                  Όνομα:
               
               
                  Sociedad Cooperativa «A Quiroga»
               
            
                  Διεύθυνση:
               
               
                  Avenida Doctor Sixto Mauriz, 43, Fene. A Coruña
               
            
                  Τηλ.
               
               
                  —
               
            
                  Φαξ
               
               
                  —
               
            
                  e-mail:
               
               
                  —
               
            
                  Σύνθεση:
               
               
                  Παραγωγοί/μεταποιητές ( X ) Λοιποί ( )
               
            
         
            3.
            Τύπος προϊόντος
      
      
                  Κατηγορία 1.4.
               
               
                  Λοιπά προϊόντα ζωικής προέλευσης: Μέλι
               
            
         
            4.
            Προδιαγραφές [σύνοψη των απαιτήσεων του άρθρου 4 παράγραφος 2 του κανονισμού (ΕΚ) αριθ. 510/2006]
      4.1.   Ονομασία «Miel de Galicia» ή «Mel de Galicia»
      4.2.   Περιγραφή Το προϊόν που προστατεύεται από την προστατευόμενη γεωγραφική ένδειξη (ΠΓΕ) «Miel de Galicia» ή «Mel de Galicia» είναι το μέλι το οποίο έχει όλα τα χαρακτηριστικά που προβλέπονται από τις προδιαγραφές και πληροί όλες τις απαιτήσεις των προδιαγραφών, του εγχειρίδιου ποιότητας και της ισχύουσας νομοθεσίας όσον αφορά την παραγωγή, τη μεταποίηση και τη συσκευασία του. Το εν λόγω μέλι παράγεται σε κυψέλες με κινητά πλαίσια και η αφαίρεσή του γίνεται με μετάγγιση ή με φυγοκέντριση. Παρουσιάζεται σε υγρή, κρυσταλλική ή κρεμώδη μορφή. Παρουσιάζεται επίσης και μέσα στην κηρήθρα.
      Ανάλογα με τη βοτανολογική του προέλευση το μέλι κατατάσσεται στις ακόλουθες κατηγορίες:
      μέλι από διάφορα άνθη,
      μέλι από άνθη ευκαλύπτου,
      μέλι από άνθη καστανιάς,
      μέλι από άνθη βάτων,
      μέλι από άνθη ερείκης.
      Εκτός από τα αναφερόμενα στο ποιοτικό πρότυπο για το μέλι, το μέλι που προστατεύεται από την ΠΓΕ θα πρέπει να έχει και τα ακόλουθα χαρακτηριστικά:
      Φυσικοχημικά χαρακτηριστικά:
      
                  —
               
               
                  ανώτατη υγρασία: 18,5 %,
               
            
                  —
               
               
                  ελάχιστη δραστικότητα διάστασης: 9 στην κλίμακα Schade. Το μέλι με χαμηλή ενζυματική περιεκτικότητα θα πρέπει να φθάνει τουλάχιστον το 4 σ’ αυτή την κλίμακα, αρκεί η περιεκτικότητα σε υδροξυμεθυλοφουρφουράλη να μην υπερβαίνει τα 10 mg/kg,
               
            
                  —
               
               
                  ανώτατη περιεκτικότητα σε υδροξυμεθυλοφουρφουράλη: 28 mg/kg.
               
            Γυρεομελιτικά χαρακτηριστικά:
      Ολόκληρο το φάσμα της γύρης θα πρέπει να ανταποκρίνεται γενικά σε αυτό του μελιού της Γαλικίας.
      Σε κάθε περίπτωση ο συνδυασμός γύρεων Helianthus annuus-Olea europaea-Cistus ladanifer δεν πρέπει να υπερβαίνει το 5 % του φάσματος της γύρης.
      Επιπλέον, ανάλογα με τα άνθη προέλευσης των προαναφερόμενων τύπων μελιού, τα φάσματα της γύρης θα πρέπει να ικανοποιούν τις ακόλουθες απαιτήσεις:
      
                  —
               
               
                  μέλι από διάφορα άνθη: το μεγαλύτερο μέρος της γύρης θα πρέπει να προέρχεται από τα ακόλουθα είδη: Castanea sativa, Eucalyptus sp., Ericaceae, Rubus sp., Rosaceae, Cytisus sp., Ulex sp., Trifolium sp., Lotus sp., Campanula, Centaurea, Quercus sp., Echium sp., Taraxacum sp. και Brassica sp.,
               
            
                  —
               
               
                  μέλι από ένα μόνο είδος ανθέων:
                  
                              —
                           
                           
                              «μέλι ευκαλύπτου»: το ελάχιστο ποσοστό γύρης ευκαλύπτου (Eucaliptus sp.) πρέπει να ανέρχεται σε 70 %,
                           
                        
                              —
                           
                           
                              «μέλι καστανιάς»: το ελάχιστο ποσοστό γύρης καστανιάς (Castanea sp.) πρέπει να ανέρχεται σε 70 %,
                           
                        
                              —
                           
                           
                              «μέλι βάτων»: το ελάχιστο ποσοστό γύρης βάτων (Rubus sp.) πρέπει να ανέρχεται σε 45 %,
                           
                        
                              —
                           
                           
                              «μέλι ερείκης»: το ελάχιστο ποσοστό γύρης ερείκης (Erica sp.) πρέπει να ανέρχεται σε 45 %.
                           
                        
            Οργανοληπτικά χαρακτηριστικά:
      Το μέλι θα πρέπει γενικά να παρουσιάζει τα οργανοληπτικά χαρακτηριστικά που αντιστοιχούν στο άνθος από το οποίο προέρχεται όσον αφορά το χρώμα, το άρωμα και τη γεύση. Ανάλογα με την προέλευση, τα κυριότερα οργανοληπτικά χαρακτηριστικά είναι τα ακόλουθα:
      
                  —
               
               
                  μέλι από διάφορα άνθη: το χρώμα του κυμαίνεται από ανοικτό μέχρι σκούρο κεχριμπαρένιο. Έχει άρωμα λουλουδιού ή φυτού ποικίλης έντασης και διάρκειας. Ορισμένες φορές είναι ελαφρώς όξινο και στυφό,
               
            
                  —
               
               
                  μέλι από άνθη ευκαλύπτου: χρώμα σκούρο κεχριμπαρένιο, άρωμα λουλουδιού με νότα κεριού. Η οσμή είναι γενικά μέσης έως χαμηλής έντασης και διαρκεί λίγο. Η γεύση είναι γλυκιά και υπόξινη,
               
            
                  —
               
               
                  μέλι από άνθη καστανιάς: χρώμα σκούρο κεχριμπαρένιο, ενίοτε με κόκκινες αποχρώσεις. Άρωμα κατά προτίμηση μέσης έως χαμηλής έντασης και μικρής διάρκειας. Έχει ελαφρώς πικρόξινη γεύση, ορισμένες φορές λίγο καυστική. Συνήθως είναι ελαφρώς στυφό,
               
            
                  —
               
               
                  μέλι από άνθη βάτων: χρώμα από ανοιχτό έως σκούρο κεχριμπαρένιο. Αρωματικό μέλι που παρουσιάζει έμμονη οσμή λουλουδιού. Γεύση πολύ φρουτώδης, ιδιαιτέρως γλυκιά, μέσης έως υψηλής έντασης και εμμονής,
               
            
                  —
               
               
                  μέλι από άνθη ερείκης: χρώμα σκούρο κεχριμπαρένιο, ενίοτε με κόκκινες αποχρώσεις, γεύση ελαφρώς πικρή και έμμονη, άρωμα λουλουδιού με διάρκεια. Η οσμή είναι γενικά μέσης έως χαμηλής έντασης και διαρκεί λίγο.
               
            4.3.   Γεωγραφική περιοχή Η περιοχή παραγωγής, μεταποίησης και συσκευασίας των τύπων μελιού που φέρουν την προστατευόμενη γεωγραφική ένδειξη «Miel de Galicia» περιλαμβάνει ολόκληρο το έδαφος της Αυτόνομης Κοινότητας της Γαλικίας.
      4.4.   Απόδειξη προέλευσης Η ΠΓΕ «Miel de Galicia» μπορεί να προστατεύσει μόνο το μέλι το οποίο προέρχεται από εγκαταστάσεις εγγεγραμμένες στα μητρώα του οργανισμού ελέγχου, έχει παραχθεί σύμφωνα με τους κανόνες των προδιαγραφών και του εγχειριδίου ποιότητας και πληροί τους όρους που πρέπει να το χαρακτηρίζουν.
      Ο οργανισμός ελέγχου τηρεί τα ακόλουθα μητρώα:
      μητρώο εκμεταλλεύσεων, στο οποίο εγγράφονται οι εκμεταλλεύσεις που βρίσκονται στην Αυτόνομη Κοινότητα της Γαλικίας και επιθυμούν να προστατευθεί η παραγωγή τους με τη γεωγραφική ένδειξη «Miel de Galicia»,
      μητρώο των εγκαταστάσεων αφαίρεσης, αποθήκευσης ή/και συσκευασίας, στο οποίο εγγράφονται οι εγκαταστάσεις που λειτουργούν στην Αυτόνομη Κοινότητα της Γαλικίας και ασχολούνται, μεταξύ άλλων, με τη μεταποίηση του μελιού που μπορεί να προστατευθεί από τη γεωγραφική ένδειξη.
      Όλα τα φυσικά ή νομικά πρόσωπα που κατέχουν αγαθά τα οποία είναι εγγεγραμμένα στα μητρώα καθώς και οι εκμεταλλεύσεις, οι εγκαταστάσεις και τα προϊόντα υπόκεινται σε επιθεωρήσεις και ελέγχους που διενεργεί ο οργανισμός ελέγχου, προκειμένου να διαπιστώσει εάν τα προϊόντα που φέρουν την προστατευόμενη γεωγραφική ένδειξη «Miel de Galicia» ικανοποιούν τις απαιτήσεις των προδιαγραφών και τις άλλες ισχύουσες ειδικές διατάξεις.
      Σε κάθε περίοδο εμπορίας, ο οργανισμός ελέγχου εξετάζει τις ποσότητες μελιού που φέρουν την προστατευόμενη γεωγραφική ένδειξη και έχουν διατεθεί στο εμπόριο από κάθε επιχείρηση εγγεγραμμένη στο μητρώο των επιχειρήσεων αφαίρεσης, αποθήκευσης ή/και συσκευασίας, προκειμένου να διαπιστώσει εάν ανταποκρίνονται στις ποσότητες μελιού που έχουν παραχθεί από τους μελισσοκόμους οι οποίοι είναι εγγεγραμμένοι στο μητρώο παραγωγών ή έχουν αγοραστεί από αυτούς ή από άλλες επιχειρήσεις εγγεγραμμένες στο μητρώο.
      Οι έλεγχοι συνίστανται σε επιθεωρήσεις των εκμεταλλεύσεων και των εγκαταστάσεων, σε έλεγχο των εγγράφων, καθώς και σε ανάλυση της πρώτης ύλης και του τελικού προϊόντος.
      Όπως έχει ήδη αναφερθεί, τόσο η παραγωγή όσο και οι μετέπειτα εργασίες αφαίρεσης, αποθήκευσης και συσκευασίας πρέπει να πραγματοποιούνται στην οριοθετημένη γεωγραφική περιοχή.
      Το γεγονός ότι η συσκευασία πραγματοποιείται στην ίδια περιοχή, η οποία ταυτίζεται με την παραδοσιακή περιοχή μελισσοκομίας, οφείλεται στην ανάγκη διατήρησης των ειδικών χαρακτηριστικών και της ποιότητας του μελιού της Γαλικίας, ώστε ο έλεγχος των συνθηκών μεταφοράς, αποθήκευσης και συσκευασίας που διενεργεί ο αρμόδιος οργανισμός να διασφαλίζει τη διατήρηση της ποιότητας του προϊόντος.
      Παράλληλα, για την συσκευασία μπορούν να χρησιμοποιούνται μόνο δοχεία τα οποία έχουν τα συγκεκριμένα χαρακτηριστικά που ορίζονται στις προδιαγραφές και εγκαταστάσεις στις οποίες συσκευάζεται αποκλειστικά και μόνον μέλι προερχόμενο από εκμεταλλεύσεις εγγεγραμμένες στα μητρώα της προστατευόμενης γεωγραφικής ένδειξης· στις ίδιες εγκαταστάσεις επικολλάται επίσης η ετικέτα και η συμπληρωματική ετικέτα υπό την επίβλεψη του οργανισμού ελέγχου, μέτρα που έχουν ως σκοπό τη διατήρηση της ποιότητας και τη διασφάλιση της ιχνηλασιμότητας του προϊόντος.
      Η διαδικασία πιστοποίησης αφορά ομοιογενείς παρτίδες και στηρίζεται στις επιθεωρήσεις και τις κατάλληλες αναλυτικές και οργανοληπτικές δοκιμασίες που έχει θεσπίσει ο οργανισμός ελέγχου. Με βάση τις τεχνικές εκθέσεις που συντάσσει, ο οργανισμός ελέγχου και πιστοποίησης αποφασίζει αν η ελεγχόμενη παρτίδα μελιού θα γίνει αποδεκτή, θα απορριφθεί ή θα τεθεί σε αναμονή.
      Εάν διαπιστωθεί οποιαδήποτε αλλοίωση η οποία βλάπτει την ποιότητα του μελιού ή ότι δεν τηρούνται οι νομοθετικές διατάξεις σχετικά με την προστατευόμενη γεωγραφική ένδειξη ή οι άλλες συναφείς νομοθετικές πράξεις, όσον αφορά την παραγωγή, τη μεταποίηση και τη συσκευασία, το μέλι δεν πιστοποιείται από τον οργανισμό ελέγχου και, κατά συνέπεια, χάνει το δικαίωμα να φέρει την προστατευόμενη γεωγραφική ένδειξη.
      4.5.   Μέθοδος παραγωγής Οι πρακτικές διαχείρισης των μελισσιών έχουν ως στόχο την παραγωγή των καλύτερων ποιοτήτων μελιού που προστατεύονται από τη γεωγραφική ένδειξη. Κατά τη διάρκεια του τρύγου, τα μελίσσια δεν υπόκεινται σε καμία χημική επεξεργασία και οι μέλισσες δεν σιτίζονται.
      Χρησιμοποιούνται παραδοσιακές μέθοδοι για να διωχθούν οι μέλισσες από τις κηρήθρες, οι συνηθέστερες των οποίων είναι η χρήση διαφράγματος ή η εισαγωγή αέρα μέσα στις κυψέλες για την εκδίωξη των μελισσών αλλά χωρίς να γίνεται κατάχρηση του καπνιστηρίου και χωρίς να χρησιμοποιούνται απωθητικά χημικά προϊόντα.
      Το μέλι εξάγεται με φυγοκέντριση ή με μετάγγιση αλλά ποτέ με πίεση.
      Η εργασία της αφαίρεσης του μελιού εκτελείται με πολύ μεγάλη προσοχή και υπό τις καλύτερες συνθήκες υγιεινής, σε κλειστούς και καθαρούς χώρους που προορίζονται γι’ αυτό το σκοπό. Η ξήρανση της ατμόσφαιρας με αφυγραντή ή με αερισμό αρχίζει μια εβδομάδα νωρίτερα, έως ότου επιτευχθεί σχετική υγρασία μικρότερη από 60 %.
      Οι τεχνικές αφαίρεσης της κηρήθρας από τους μελιτοθαλάμους δεν πρέπει σε καμία περίπτωση να αλλοιώνουν την ποιότητα του μελιού. Τα μαχαίρια για την αφαίρεση της κηρήθρας πρέπει να είναι πολύ καθαρά, στεγνά και η θερμοκρασία τους να μην υπερβαίνει ποτέ τους 40° C.
      Μόλις εξαχθεί και διηθηθεί με διπλό φίλτρο, το μέλι υποβάλλεται σε διαδικασία μετάγγισης, ακολουθεί το ξάφρισμα και στη συνέχεια αποθηκεύεται και συσκευάζεται.
      Ο τρύγος και η μεταφορά του μελιού πραγματοποιούνται υπό καλές συνθήκες υγιεινής με τη χρησιμοποίηση δοχείων κατάλληλων για τρόφιμα που προβλέπονται από το εγχειρίδιο ποιότητας και από την ισχύουσα νομοθεσία, και τα οποία εγγυώνται την ποιότητα του προϊόντος.
      Το μέλι συσκευάζεται σε εγκαταστάσεις εγγεγραμμένες στο σχετικό μητρώο του οργανισμού ελέγχου. Η χωρητικότητα των δοχείων μελιού που προορίζεται για άμεση κατανάλωση κυμαίνεται συνήθως από 500 έως 1 000 γραμμάρια.
      Τα δοχεία σφραγίζονται ερμητικά ώστε να μην χάνονται τα φυσικά αρώματα και να μην εισέρχονται οσμές και υγρασία που θα μπορούσαν να αλλοιώσουν το προϊόν.
      4.6.   Δεσμός
      
      Ιστορικός δεσμός
      Η μελισσοκομία έφθασε στο απόγειό της στη Γαλικία πριν εμφανισθεί η ζάχαρη, καθότι το μέλι θεωρούνταν πολύ ενδιαφέρον είδος διατροφής εξαιτίας της γλυκαντικής του ικανότητας και των ιδιαίτερων φαρμακευτικών ιδιοτήτων του. Το 1752-1753, στο κτηματολόγιο Catastro de Ensenada είχαν καταγραφεί στη Γαλικία 366 339 παραδοσιακές κυψέλες, ονομαζόμενες «trobos» ή «cortizos», που ακόμη και σήμερα συναντώνται σε πολλά μέρη. Το γεγονός αυτό δείχνει σαφώς τη σημασία που είχε η μελισσοκομία για τη Γαλικία από την αρχαιότητα, όπως φαίνεται και από τα τοπωνύμια της Γαλικίας.
      Οι όροι «cortín», «albar», «abellariza», «albiza» ή «albariza» υποδηλώνουν μία αγροτική κατασκευή χωρίς στέγη, σχήματος ωοειδούς ή κυκλικού και συχνά τετράπλευρου, αποτελούμενη από υψηλούς τοίχους οι οποίοι έχουν σκοπό να προστατεύουν τα μελίσσια και να παρεμποδίζουν την είσοδο των ζώων (ιδίως της αρκούδας). Οι κατασκευές αυτές, δημιουργήματα μιας άλλης εποχής, διατηρούνται ακόμη και μάλιστα μερικές φορές χρησιμοποιούνται σε πολλές ορεινές περιοχές, κυρίως στις ανατολικές οροσειρές του Ancares και Caurel, καθώς και στην οροσειρά του Suido.
      Το πρώτο βιβλίο σχετικά με τη μελισσοκομία που δημοσιεύθηκε στη Γαλικία είναι ίσως το εγχειρίδιο της μελισσοκομίας που γράφτηκε ειδικά για τους μελισσοκόμους της Γαλικίας από τον D. Ramón Pimentel Méndez (1893).
      Το 1880, ο ιερέας της Argozón (Chantada, Lugo), Don Benigno Ledo, εγκατέστησε την πρώτη κινητή κυψέλη και λίγα χρόνια αργότερα κατασκεύασε την πρώτη κυψέλη με στόχο την αναπαραγωγή με διαίρεση και την βασιλισσοτροφία, την οποία ονόμασε κυψέλη-φυτώριο. Το βιβλίο του Roma Fábrega σχετικά με τη μελισσοκομία αναφέρει ότι ο πρώτος Ισπανός που κατείχε κινητές κυψέλες μελισσιών είναι ο «ιερέας των μελισσών» της Γαλικίας, Don Benigno Ledo, γεγονός που δείχνει τη σημασία του για τη μελισσοκομία της Γαλικίας αλλά και ολόκληρης της Ισπανίας.
      Το μέλι της Γαλικίας περιγράφεται στον ισπανικό κατάλογο των παραδοσιακών προϊόντων που δημοσίευσε το ισπανικό Υπουργείο Γεωργίας, Αλιείας και Τροφίμων το 1996 (σελίδες 174 και 175). Το προϊόν αποτελεί ένα από τα σημαντικότερα εμπορικά θέλγητρα κατά τις φθινοπωρινές εορταστικές εκδηλώσεις.
      Το 1988, το Υπουργείο Γεωργίας, Αλιείας και Τροφίμων εκπόνησε μελέτη για το εμπόριο μελιού στην Ισπανία. Από τη μελέτη διαπιστώνεται ότι στο βορειοδυτικό τμήμα της χώρας (στη Γαλικία), η κατανάλωση μελιού υπερβαίνει αυτή των άλλων ισπανικών Κοινοτήτων, ενώ και η τιμή του είναι η υψηλότερη. Από την αρχαιότητα, ο καταναλωτής της Γαλικίας εκτιμά το μέλι που παράγεται στην Αυτόνομη Κοινότητά του, γεγονός που του προσδίδει μεγαλύτερη εμπορική αξία, φαινόμενο το οποίο δεν συναντάται στις γειτονικές κοινότητες.
      Φυσικός δεσμός
      Ευρισκόμενη στο βορειοδυτικό άκρο της Ιβηρικής Χερσονήσου, η Γαλικία αποτελεί μία από τις αρχαιότερες εδαφικές περιοχές της Ισπανίας, η οποία έχει διατηρήσει το όνομά της σχεδόν αμετάβλητο από την εποχή της ρωμαϊκής κυριαρχίας (οι Ρωμαίοι αποκαλούσαν την περιοχή αυτή «Gallaecia») και τα σύνορά της εδώ και οκτώ αιώνες και περισσότερο. Τα διοικητικά όρια της περιοχής συμπίπτουν με τα γεωγραφικά σύνορα τα οποία, από βορρά προς νότο και από ανατολή προς δύση, την έχουν διατηρήσει απομονωμένη από τις γειτονικές περιοχές, γεγονός που εξηγεί επίσης τη διατήρηση της τοπικής γλώσσας.
      Η γεωγραφική διαφοροποίηση διαμορφώνει επίσης το κλίμα της Γαλικίας. Οι εκβολές και κοιλάδες ποταμών που μεταδίδουν στο εσωτερικό των εδαφών την επιρροή του Ωκεανού χάρη στον νοτιο-δυτικο-βορειο-ανατολικό προσανατολισμό τους (φαινόμενο που δεν συναντάται σε κανένα άλλο σημείο των ισπανικών ακτών), καθώς και οι οροσειρές που περιορίζουν το πέρασμα των διάφορων βαρομετρικών μετώπων, προσδίδουν στο κλίμα της συγκεκριμένης περιοχής ιδιαίτερα χαρακτηριστικά θερμοκρασίας και βροχοπτώσεων.
      Επίσης, το μεγαλύτερο τμήμα του εδάφους της Γαλικίας διαφέρει, από άποψη γεωμορφολογίας, πετρογραφίας και εδαφολογίας, από τις μεσογειακές περιοχές παραδοσιακής μελισσοκομικής παραγωγής. Τα όξινα εδάφη κυριαρχούν, καθορίζοντας την τοπική βλάστηση και, κατά συνέπεια, την παραγωγή νέκταρος και τα χαρακτηριστικά του μελιού.
      Πρόκειται επομένως για μια φυσική περιοχή που διακρίνεται τελείως από την υπόλοιπη Ιβηρική Χερσόνησο. Η διάκριση αυτή οφείλεται σε γεωμορφολογικές, κλιματολογικές, βιολογικές και εδαφολογικές πτυχές που καθορίζουν την ύπαρξη μιας χλωρίδας προσαρμοσμένης στις φυσικές συνθήκες οι οποίες απορρέουν από όλους αυτούς τους παράγοντες.
      Η Γαλικία είναι αρκετά ομοιογενής όσον αφορά τα φυτά που προσφέρουν το νέκταρ για την παραγωγή του μελιού. Οι σημαντικότερες διαφορές στο χαρακτηρισμό της μελιτοπαραγωγής της Γαλικίας οφείλονται στην αφθονία των κυριότερων φυτών που παρουσιάζουν μελισσοκομικό ενδιαφέρον. Πέντε κύριες ταξινομικές βαθμίδες συμμετέχουν στην παραγωγή των περισσότερων τύπων μελιού που παράγονται στη Γαλικία: Castanea sativa, Rubus, t. Cytisus, Erica και Eucalyptus. Η παράκτια περιοχή καθορίζεται από την πολύ σημαντική παρουσία ευκαλύπτων. Στις περιοχές της ενδοχώρας, η παραγωγή μελιού επηρεάζεται από την αφθονία τριών τύπων φυτικών ειδών: Castanea sativa, Erica και Rubus.
      Αναμφισβήτητα, η γεωγραφική θέση της Γαλικίας και οι ιδιαιτερότητές της έχουν ως αποτέλεσμα την παραγωγή μελιού με ιδιαίτερα χαρακτηριστικά, το οποίο, λόγω του γεγονότος αυτού, διαφοροποιείται από το μέλι που παράγεται σε άλλες περιοχές.
      Μία από τις πλέον χρήσιμες αναλυτικές μεθόδους για τον προσδιορισμό της γεωγραφικής ιδιαιτερότητας του μελιού είναι η γυρεολογική ανάλυση. Βάσει αυτής της ανάλυσης, τα ιδιαίτερα χαρακτηριστικά του μελιού της Γαλικίας, σε σχέση με το μέλι άλλης προέλευσης, στηρίζονται στα εξής στοιχεία:
      
                  —
               
               
                  παρουσία τυπικών και αποκλειστικών γυρεολογικών συνδυασμών, που διακρίνουν το μέλι αυτό ακόμη και από εκείνο των γειτονικών περιοχών. Αυτοί οι συνδυασμοί εμφαίνονται στο παράρτημα Ι,
               
            
                  —
               
               
                  απουσία ή χαμηλά επίπεδα (κάτω του 1 %) γύρεων χειλανθέων αλλά επίσης Lavandula, Rosmarinus, Thymus, Mentha, κ.λπ.
               
            
                  —
               
               
                  απουσία ή χαμηλά επίπεδα (κάτω του 0,1 %) γύρεων Helianthus annuus, Citrus ή Olea europaea·
               
            
                  —
               
               
                  απουσία ή χαμηλά επίπεδα (κάτω του 1 %) γύρεων Cistus ladanifer·
               
            
                  —
               
               
                  απουσία Hedysarum coronarium, Hypecoum procumbens και Diplotaxis erucoides.
               
            Συγκεφαλαιωτικά, το μέλι της Γαλικίας παρουσιάζει πολλά ιδιαίτερα χαρακτηριστικά τα οποία μπορούν να αποδοθούν στο φυσικό περιβάλλον. Οι ιδιαιτερότητες αυτές προσδιορίζονται καλύτερα στα αντίστοιχα τμήματα των προδιαγραφών και στα συνοδευτικά τους παραρτήματα.
      4.7.   Οργανισμός ελέγχου
      
      
                  Όνομα:
               
               
                  Consejo Regulador de la Indicación Geográfica Protegida «Miel de Galicia»
               
            
                  Διεύθυνση:
               
               
                  Pazo de Quián s/n, Sergude. Ε-15881-Boqueixón, A Coruña
               
            
                  Τηλ.
               
               
                  (34) 981 51 19 13
               
            
                  Φαξ
               
               
                  (34) 981 51 19 13
               
            
                  e-mail:
               
               
                  info@mieldegalicia.org
               
            Ο οργανισμός ελέγχου τηρεί τους όρους του προτύπου EN 45011, σύμφωνα με τις διατάξεις του άρθρου 11 του κανονισμού (ΕΚ) αριθ. 510/2006.
      4.8.   Σήμανση Το μέλι που διατίθεται στο εμπόριο με την προστατευόμενη γεωγραφική ένδειξη «Miel de Galicia» πρέπει να φέρει, μετά την πιστοποίησή του, την ετικέτα που αντιστοιχεί στην επωνυμία κάθε επιχείρησης συσκευασίας και χρησιμοποιείται μόνο για το προστατευόμενο μέλι, καθώς και μία συμπληρωματική ετικέτα, η οποία φέρει αλφαριθμητικό κωδικό με συσχετιστική αρίθμηση και η οποία εγκρίνεται και διατίθεται από τον οργανισμό ελέγχου, με τον επίσημο λογότυπο της γεωγραφικής ένδειξης. Η προστατευόμενη γεωγραφική ένδειξη «Miel de Galicia» ή «Mel de Galicia» πρέπει να αναγράφεται υποχρεωτικά στην ετικέτα και στη συμπληρωματική ετικέτα.